Manuel Colmeiro Penido

**Manuel Colmeiro Penido**, nado en Santiago de Compostela o 1 de xaneiro de 1818 e finado en Madrid o 11 de agosto de 1894, foi un historiador, economista e xurista galego, irmán do botánico Miguel Colmeiro Penido. En 2023 a Real Academia Galega de Ciencias homenaxeouno no Día da Ciencia en Galicia.

## Traxectoria 
miniatura|*Principios de Economía Política por el Dr. Don Manuel Colmeiro*, 1859.
Estudou na Universidade de Santiago de Compostela Filosofía (1829-32) e Dereito (1838), doutorándose en 1841. Logo de exercer como profesor de Economía Política nesa mesma Universidade (1840-42) obtivo en 1847 as cátedras de Economía Política en Compostela e Dereito Administrativo en Madrid.

Adscrito ao Partido Fusionista foi elixido deputado en 1865 e senador en 1871 e 1879. Foi Presidente da Xunta Xeral de Estatística e do Instituto Xeográfico (agosto de 1876), e en 1881 foi nomeado fiscal do Tribunal Supremo, o seu escano senatorial pasou a ser vitalicio e foi designado membro da comisión encargada da reforma do Código de Comercio. Catro anos máis tarde integrou a comisión do Senado que someteu a revisión o proxecto de Código Civil.

Foi membro da Real Academia da Historia (desde o 26 de abril de 1857) e da Real Academia de Ciencias Morales y Políticas, da que foi o seu primeiro bibliotecario (1859-1894).

## Pensamento 
A principal achega de Colmeiro no campo do Dereito político foi a súa concepción dualista da división de poderes. Consideraba que o Estado só debía ter dúas funcións: ditar as leis (función que estaría a cargo do poder lexislativo) e aplicalas e facelas cumprir (misión que quedaría subordinada á dirección do lexislativo e que estaría desempeñada polos poderes executivo e xudicial). Ademais, foi o introdutor e sistematizador do Dereito administrativo en España.

Como economista realizou un importante traballo de investigación sobre a historia económica de España e o pensamento económico español especialmente as súas obras: *Historia de la Economía Política en España* (1883) e *Biblioteca de los economistas españoles de los siglos XVI, XVII y XVIII* (1880). A esta última obra Schumpeter refírese con frecuencia na súa *Historia da análise económica*. Como teórico evolucionou dunha postura inicial proteccionista, moi influído por Blanqui e Flores Estrada, ata defender con forza o liberalismo nos seus últimos escritos.

## Obras 
[miniatura|page=9|*Los restos de Colón*, 1879 ([DjVu).]]
* *Economía política o principios de la ciencia de las riquezas por J. Droz... Traducida al español y adicionada con una introducción y varias notas*, 1842.
* *Memoria sobre el modo de remediar los males inherentes á la extremada subdivisión de la propiedad territorial en Galicia: un folleto* (sen data). 
* *Tratado elemental de economía política ecléctica*, 1845. 
* *De la constitución y del gobierno de los reinos de Leon y Castilla*. 
* *Derecho administrativo español*, 1850 (reeditado pola Escola Galega de Administración Pública, 1995) 
* *Discurso de los políticos y arbitristas españoles de los siglos XVI y XVII y su influencia en la gobernación del Estado*, 1857. 
* *Derecho constitucional de las Repúblicas Hispano-Americanas*, 1858. 
* *Principios de economía política*, 1859. 
* *Historia de la economía política en España*, 1863. 
* *Elementos de Derecho Político y Administrativo de España*, 1870. 
* *Curso de Derecho político según la Historia de León y Castilla*, 1873. 
* *Los restos de Colon*, 1879.
* *Biblioteca de los economistas españoles de los siglos XVI, XVII y XVIII*, 1880.

## Premio Manuel Colmeiro 
En homenaxe a Manuel Colmeiro con motivo do centenario da súa morte, a Xunta de Galicia instituíu o Premio Manuel Colmeiro a traballos xurídicos, económicos ou sociolóxicos sobre a administración pública de Galicia.

## Véxase tamén 
### Bibliografía 
* 

### Ligazóns externas 
* Principios de Economía Política de Manuel Colmeiro